अंतरराष्ट्रीय मुद्रा कोष (आईएमएफ) ने कहा है कि भारत में मुद्रास्फीति की बढ़ती हुई दर आने वाले समय में गंभीर समस्या पैदा कर सकती है। आईएमएफ का यह बयान ऐसे समय आया है जब भारतीय वित्तमंत्री पी चिदंबरम शुक्रवार को विश्व के वित्तमंत्रियों की बैठक में भाग लेने के लिए अमेरिका पहुंचे। आईएमएफ के एशिया प्रशांत क्षेत्र के निदेशक डेविड बर्टन ने संवाददाताओं को शुक्रवार को बताया कि कम निवेश के कारण भारतीय अर्थव्यवस्था की विकास दर पहले ही धीमी होकर 8 प्रतिशत से नीचे आ गई है। बर्टन ने कहा कि एशिया में अर्थव्यस्था की गति धीमी हो रही है। लेकिन वहां अभी ‘कर्ज संकट’ जसी कोई समस्या नहीं है। बर्टन का मानना है कि एशिया के बाजारों में इस समस्या से निपटने की क्षमता है। वित्तमंत्री पी चिदंबरम यहां विश्व के वित्त मंत्रियों और केंद्रीय बैंकों के अध्यक्षों की बैठक में भाग लेने आए हैं। इस बैठक में विश्व व्यापार संगठन (डब्ल्यूटीओ) की दोहा दौर की वार्ता, जलवायु परिवर्तन और विश्व अर्थव्यवस्था की मौजूदा हालत पर चर्चा की जाएगी।